钦定古今图书集成/理学汇编/字学典/第084卷 > 《宋朱长文墨池编》 > 《张怀瓘玉堂禁经》
## 钦定古今图书集成/理学汇编/字学典/第084卷 > 《宋朱长文墨池编》 > 《张怀瓘玉堂禁经》

夫人工书，须从师授，必先识势，乃可加功；功势既明，
则务迟涩；迟涩分矣，无系拘跔；拘跔既亡，求诸变态。
变态之旨，在于奋斫；奋斫之理，资于异状；异状之变，
无溺荒僻；荒僻去矣，务于神采；神采之至，几于元微，
则宕逸无方矣。设乃一向规矩，随其工拙，以追肥瘦
之体，疏密齐平之状。过乃戒之于速，留乃畏之于迟。
进退生疑，臧否不决，运用迷于笔前，震动惑于手下。
若此，欲速造元微，未之有也。今论点画偏旁，用笔向
背，皆宗元常、逸少。兼递代传变，各有所由，备其轨范，
并列条贯。